മാവേലിക്കര മേഖലയില് 450 വീടുകളില് വെള്ളം കയറി മാവേലിക്കര: മഴ ശക്തമായി തുടരവേ വെള്ളപ്പൊക്ക ഭീഷണി ഉയരുന്നു. മാവേലിക്കര നഗരസഭ, ചെട്ടികുളങ്ങര, തഴക്കര, തെക്കേക്കര പഞ്ചായത്തുകളിലായി 450 വീടുകളില് വെള്ളം കയറി. നഗരസഭ അതിര്ത്തിയില് 60, ചെട്ടികുളങ്ങരയില് 350, തഴക്കര 25, തെക്കേക്കര 15 വീടുകളില് വെള്ളം കയറി. ഒട്ടേറെ വീടുകള് വെള്ളപ്പൊക്ക ഭീഷണിയിലാണ്. നഗരസഭ അതിര്ത്തിയില് കണ്ടിയൂര്, കുരുവിക്കാട്, പ്രായിക്കര, സ്രാമ്ബിക്കല് ചിറ, തഴക്കര പഞ്ചായത്തില് വഴുവാടി, വെട്ടിയാര്, കുന്നം, ചെട്ടികുളങ്ങര പഞ്ചായത്തിലെ കരിപ്പുഴ വടക്ക്, ആച്ചംവാതുക്കല്, കോഴിപ്പാലം, മറ്റം വടക്ക്, കണ്ണമംഗലം, വടക്കേത്തുണ്ടം ഭാഗങ്ങളിലാണു ദുരിതം കൂടുതല്. കോഴിപ്പാലം ഭാഗത്തു റോഡുകള് പൂര്ണമായി വെള്ളത്തിലാണ്. പ്രായിക്കര അമ്ബാടിയില് കെ.ജെ.മോഹനന്പിള്ളയുടെ വീടിന്റെ സംരക്ഷണ ഭിത്തി അച്ചന്കോവിലാറ്റിലേക്കു ഇടിഞ്ഞു വീണു. മാവേലിക്കര കണ്ടിയൂര് കുരുവിക്കാട് കളത്തില് നടരാജന്റെ വീടിന്റെ അടുക്കള ഭാഗം മഴയില് തകര്ന്നു വീണു. തഴക്കര വെട്ടിയാര് തുണ്ടിത്തറയില് കുഞ്ഞച്ചന്റെ വീടിനോടു ചേര്ന്നുള്ള കിണര് ഇടിഞ്ഞു താണു. അച്ചന്കോവിലാറ്റില് ജലനിരപ്പുയര്ന്നതിനെ തുടര്ന്നാണു തീരത്തെ വീടുകളുടെ മുറ്റത്തു വെളളം കയറിയത്. ആറ്റിലൂടെ കിഴക്കന് വെളളത്തിന്റെ ഒഴുക്കു ശക്തമായി തുടരുകയാണ്. മറ്റം വടക്ക് കീച്ചേരില് കടവ് വെളളത്തില് മുങ്ങിയ നിലയിലാണ്. കോഴിപ്പാലംകീച്ചേരില് കടവ് റോഡിലും കരിപ്പുഴആച്ചംവാതുക്കല് റോഡിലും മുട്ടൊപ്പം വെളളമുയര്ന്നതിനെ തുടര്ന്ന് ഇതുവഴിയുളള വാഹനഗതാഗതം തടസപ്പെട്ടു. കരിപ്പുഴ പാലത്തിനു വടക്കു കരിപ്പുഴ തോട് കരകവിഞ്ഞൊഴുകുകയാണ്. ഇവിടെ റോഡും വെളളത്തില് മുങ്ങിയതോടെ പുറംലോകത്ത് നിന്ന് ഒറ്റപ്പെട്ട നിലയിലാണ്. അച്ചന്കോവിലാറിന്റെ തീരത്തുള്ള ഏഴുവില്ലേജുകളില് അതീവജാഗ്രതയാണു പുലര്ത്തുന്നത്. തഴക്കരയില് വെള്ളം കയറിയ വീടുകളില് എം.എസ്.അരുണ്കുമാര് എംഎല്എ സന്ദര്ശനം നടത്തി.